**Τα σχήματα λόγου και η λειτουργία τους**

**Μεταφορά:** η σημασία μιας λέξης μεταφέρεται σε άλλες λέξεις με τις οποίες υπάρχει μια μικρή ή μεγάλη ομοιότητα με την πρώτη σημασία. Δημιουργούνται έτσι απροσδόκητοι εκφραστικοί συνδυασμοί,εκπληκτικοί πολύ συχνά στη σύλληψή τους. **Η λειτουργία της μεταφοράς είναι να εκφράσει μια υπερβολική κατάσταση ή ιδιότητα και ταυτόχρονα τη συναισθηματική επίδραση που αυτή έχει πάνω στον συγγραφέα ή στον αφηγητή ενός κειμένου**. **Πλουτίζεται έτσι ο λόγος με τολμηρές εκφράσεις, με συνδυασμούς εκφραστικούς που γοητεύουν και δημιουργούν αισθητική απόλαυση και αποδεικνύονται τα απέραντα όρια της γλώσσας όπως και των ανθρωπίνων βιωμάτων.**

**Αλληγορία:** είναι μια συνεχής μεταφορά ή παρομοίωση. **Συνήθως με την αλληγορία ο ομιλητής,ο πομπός, θέλει να μεταδώσει υψηλά και δύσκολα νοήματα με τρόπο απλούστερο και εύληπτο, ιδίως για εκείνους που δεν έχουν την απαιτούμενη γνωστική υποδομή για να τα καταλάβουν**. **Η αλληγορία εξοικειώνει τον πομπό με τον δέκτη και συνιστά ένα είδους φιλικού διαλόγου μεταξύ τους**. **Είναι χαρακτηριστικό της προφορικότητας του λόγου,**όπως γνωρίζουμε και από τις περίφημες αλληγορικές ιστορίες του Αισώπου αλλά και του Πλάτωνα,του πρώτου με ηθικό περιεχόμενο και του δεύτερου με φιλοσοφικό.

**Παρομοίωση ή παραλληλισμός**: ένα πρόσωπο ή ένα πράγμα παραβάλλεται και συγκρίνεται με ένα άλλο το οποίο έχει παρόμοιες ιδιότητες αλλά σε μεγαλύτερο βαθμό. **Η παρομοίωση τονίζει το μέγεθος του φαινομένου στο οποίο αναφέρεται και προβάλλει τη δυναμική και την έντασή του ενώ ταυτόχρονα απλοποιεί στα μάτια του δέκτη το φαινόμενο και το αισθητοποιεί ώστε να γίνει πιο απτό και πιο κοντινό,**π.χ.Εφούσκωνε τ’ἀέρι λευκότατα πανιά,ὡσάν τό περιστέρι πού ἁπλώνει τά φτερά.Ο Σολωμός τονίζει την απεραντοσύνη του πανιού και έτσι αισθητοποιεί εντονότερα την απομάκρυνση του πλοιαρίου και τον αποχωρισμό για τον οποίο μιλά το ποίημα.

**Λιτότητα**: μια καταφατική έννοια διατυπώνεται αρνητικά για να δηλωθεί κάτι περισσότερο ή κάτι ανώτερο, για να τονιστεί η συγκεκριμένη έννοια. **Η λιτότητα επιτονίζει την έννοια για την οποία μιλά**,π.χ.Ἐδῶ πού ἔφθασες λίγο δέν εἶναι [από το “Πρώτο σκαλί” του Κ.Καβάφη].

E**ιρωνεία: η ειρωνεία χρησιμοποιείται για να δηλωθεί η περιπαικτική ή χλευαστική ή σαρκαστική διάθεση του πομπού.**Χρησιμοποιούνται διφορούμενες λέξεις ή λέξεις με διαφορετική ή εντελώς αντίθετη σημασία από την κανονική τους**. Η ειρωνεία δηλώνει και ένα είδος περιφρόνησης των πραγμάτων από την πλευρά του πομπού ή καυτηρίαση των κακώς κειμένων ή ακόμα και αυτοσαρκασμό άρα την αυτογνωσία των ποιητών και των στοχαστών που την χρησιμοποιούν**. Ειρωνεία έχουν συχνά στα έργα τους ο Καρυωτάκης και ο Καβάφης. Του Καρυωτάκη εμφανέστερη, του Καβάφη υποδηλούμενη,π.χ. Στήν ἄμμο τά ἔργα στήνονται μεγάλα τῶν ἀνθρώπων [Κ.Καρυωτάκης].

**Πρωθύστερο**: **μια έννοια που λογικά προηγείται έρχεται δεύτερη για να δηλωθεί κάποια υπερβολή και ένταση στη σκηνή ή στην αφήγηση,** π.χ.Εμπήκε ο Μαής με τριαντάφυλλα κι ο Απρίλης με τα ρόδα. Τονίζεται επίσης το μέρος εκείνο της φράσης με τη μεγαλύτερη σημασία ή το μέρος εκείνο της φράσης που πρώτο μας έρχεται στο μυαλό γιατί είναι εκείνο που μας απασχολεί περισσότερο.

**Ασύνδετο: για να δοθεί στον λόγο ταχύτητα, γοργό ύφος και για να δημιουργηθεί ένταση στον αναγνώστη**, ο συγγραφέας χωρίζει τις λέξεις μεταξύ τους μόνο με κόμμα,π.χ. Ἐκεῖ κερήθρα μὄφερε,ψωμί σταρένιο,κρύο νερό.Λάμπετε,σβήνετε μακριά μας.**Στον λόγο δίνεται έμφαση, κίνηση,ζωηρότητα και πάθος, συγκινησιακή φόρτιση.**

**Πολυσύνδετο: δίνεται στη φράση πλούτος και ένταση** γιατί χρησιμοποιούνται κατά κόρον οι συμπλεκτικοί σύνδεσμοι,π.χ.Διάβασε καί προσπάθησε καί πολέμησε.

**Επαναφορά:** οι φράσεις ξεκινούν με την ίδια επαναλαμβανόμενη λέξη για να τονιστεί η σημασία της και η βαρύτητά της,αλλά και για να γίνει πιο κατανοητή η φράση που διατυπώνεται,π.χ.Χαῖρε που ἀφέθηκες νά γοητευθῆς ἀπό τίς Σειρῆνες,Χαῖρε πού δέν φοβήθηκες ποτέ τίς συμπληγάδες[Εμπειρίκος].Μαῦρος ἦταν,μαῦρα φορεῖ,μαῦρο καί τ’ἄλογό του.

**Επανάληψη**: **πάλι για λόγους έμφασης και έντασης της φράσης ο αφηγητής επαναλαμβάνει με διάφορους τρόπους λέξεις ή φράσεις για να δείξει τη σπουδαιότητά τους στη φράση ή ακόμα να δείξει και κάποια αναγκαιότητα,κάτι αναπόφευκτο ή κάτι που είναι υποχρεωτικό και επιβεβλημένο να γίνει**,όπως μια συμβουλή ή μια διαταγή,π.χ.βρίσκει τήν πόρτα ἀνοιχτή , τήν πόρτα άνοιγμένη.Ἀπό δόξες ἀλάργα,ἀλάργα κι ἀπό μίση.

**Υπερβολή:φυσικά υπερτονίζεται κάποια ιδιότητα ενός προσώπου ή κάποια του ενέργεια**,π.χ.στό ἔμπα χίλιους ἔκοψε,στό ἔβγα δυό χιλιάδες.Σά δύο βουνά εἶν’οἱ πλάτες του,σάν κάστρο ἡ κεφαλή του.

**Παρήχηση**: χρησιμοποιούνται τα ίδια σύμφωνα ή φωνήεντα στη σειρά για να δηλωθεί ηχοποιητικά η σημασία μιας φράσης.Η ηχοποίηση μπορεί να δηλώνει διάφορες καταστάσεις ή συναισθήματα ανάλογα με τα φωνήεντα ή τα σύμφωνα που χρησιμοποιούνται,π.χ. Ἐκοίταα κι ἤτανε μακριά ἀκόμη τ’ἀκρογιάλι=παρήχηση του α για να φανεί η απόσταση του κολυμβητή από το ακρογιάλι.Βαρώντας γύρω ὀλόγυρα , ὀλόγυρα καί πέρα=παρήχηση του ρ για να δηλωθεί η σφοδρότητα της μάχης.Αν τα σύμφωνα που χρησιμοποιούνται είναι πιο έντονα ηχητικά,όπως το ξ ή το κ , τότε πιθανότατα δηλώνεται η οξύτητα ή η αγριότητα μιας κατάστασης,κλπ.

**Οξύμωρο**: δυο λέξεις ή έννοιες που φαίνεται ότι είναι αντίθετες μεταξύ τους βρίσκονται κοντά στον λόγο. **Αυτός ο παραλογισμός του λόγου δημιουργεί έντονη έκπληξη**,π.χ.Μέσα στα χιόνια καίγομαι καί στή φωτιά μαργώνω.Αὐτός ὁ κόσμος ὁ μικρός,ὁ Μέγας!Το οξύμωρο είναι μια αγεφύρωτη αντίθεση που όμως είναι ή μπορεί να γίνει πραγματική. Συνήθως συνοδεύεται από μεταφορά.

**Ετυμολογικό σχήμα**: πάλι για λόγους έμφασης χρησιμοποιούνται λέξεις με την ίδια ετυμολογική ρίζα για να τονιστεί η έννοια της λέξης. Συνήθως πρόκειται για ρήμα και ουσιαστικό,π.χ.Γιά νά χαρῶ τή χάρη μου θά’πρεπε νά χαρίσω[Ρίτσος].

**Υποφορά και ανθυποφορά: ε**ίναι μια μορφή ερωτήσεων στην οποία απαντά ο ίδιος που ρωτά και μάλιστα με μια σειρά ενδιάμεσων απαντήσεων που φαίνονται περιττές. Όλο αυτό γίνεται για να φανεί μια σταδιακή διαδικασία της οποίας το αποτέλεσμα αναμένεται να είναι ιδιαίτερα σημαντικό και σοβαρό μπορεί και απροσδόκητο,π.χ.Γιατί είναι μαύρα τα βουνά,και στέκουν βουρκωμένα;Μην άνεμος τα πολεμά μήνα βροχή τα δέρνει;Κι ουδ’άνεμος τα πολεμά ουδέ βροχή τα δέρνει.Μόνο διαβαίνει ο Χάροντας με τους αποθαμένους.

**Κύκλος:** μια πρόταση ή μια περίοδος λόγου ξεκινά και τελειώνει με την ίδια λέξη,π.χ.Κάτι σά γλυκοχάραμα,σα χαμογέλιο κάτι.Μοναχή το δρόμο επήρες,εξανάλθες μοναχή. **Σχηματίζεται έτσι η εντύπωση της μονιμότητας μιας κατάστασης, η επαναληπτικότητα μιας κατάστασης ή το αναπόφευκτο και αλυσιτελές της.**

**Αποσιώπηση**: **η φράση τελειώνει με αποσιωπητικά γιατί ο αφηγητής αισθάνεται αμηχανία,ντροπή ή απέχθεια για κάτι το οποίο αποφεύγει να κατονομάσει.Μπορεί ακόμα να δηλώνει δισταγμό,** π.χ.Κι οι δυο αρκούδες τότε στα δυο τους σηκώθηκαν βαριά…

**Αντίθεση:** φυσικά με την αντίθεση δηλώνεται η χασματική διαφορά ανάμεσα σε δύο καταστάσεις που πολύ συχνά αντικρούονται. Παρουσιάζεται έτσι από τον συγγραφέα η διαφορετική όψη των πραγμάτων,η τραγική απόσταση μεταξύ καταστάσεων ή προσώπων,αλλά και η ισορροπία την οποία επιτυγχάνουν τελικά οι αντιθέσεις που είναι αναπόφευκτες όσο και φυσικές,π.χ. τέτοιαν ώρα οι ψυχές διψούν και πάνε στης λησμονιάς την κρουσταλλένια βρύση,μα βούρκος το νεράκι θα μαυρίσει.

 Αυτά είναι τα συχνότερα σχήματα λόγου που αφορούν ένα λογοτεχνικό κείμενο.